РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/104-21

25. март 2021. године

Б е о г р а д

ЗАПИСНИК

25.СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 25.МАРТА 2021. ГОДИНЕ

Седница је почела у 12,00 часова.

Седници је председавала др Александра Томић, председник Одбора.

Седници су присуствовали чланови Одбора: Душко Тарбук, Оливера Пешић, Соња Влаховић, Ана Чарапић, Золтан Пек и Милорад Мијатовић.

Седници су присуствовали и: Виктор Јевтовић (заменик Верољуба Арсића), Миленка Субић (заменик Зорана Бојанића), Никола Војиновић (заменик Николе Јоловића), Велибор Милојичић (заменик Горана Ковачевића), Светлана Милијић (заменик Бобана Бирманчевића), Зоран Томић (заменик Братимира Васиљевића) и Марина Мирковић (заменик Љиљане Кузмановић Вујаковић).

Седници нису присуствовали чланови Одбора: Владимир Маринковић ( Михајло Јокић, заменик члана одсутан због неблаговременог обавештавања о спречености члана да присуствује седници Одбора), Душан Бајатовић и Војислав Вујић, нити њихови заменици.

Седници су присуствовали представници Републичког завода за статистику: Снежана Лакчевић, помоћник директора и Љиљана Ђорђевић, начелник Одељења.

На предлог председника Одбора, Одбор је једногласно (са дванаест гласова „за“) утврдио следећи:

Д н е в н и р е д:

1. Разматрање Предлога закона о изменама Закона о попису становништва, домаћинстава и станова 2021. године, који је поднела Влада (број 011-412/21 од 12. марта 2021. године), у начелу.

На предлог председника, Одбор је једногласно (са тринаест гласова „за“) усвојио записнике са 23. и 24.седнице Одбора.

**ПРВА ТАЧКА ДНЕВНОГ РЕДА:** **Предлог закона о изменама Закона о попису становништва, домаћинстава и станова 2021. године, у начелу;**

Помоћник директора Републичког завода за статистику Снежана Лакчевић је образложила Предлог закона о изменама Закона о попису становништва, домаћинстава и станова 2021. године.

Снежана Лакчевић је објаснила да је Законом о попису становништва, домаћинстава и станова 2021. године дефинисано да се попис спроводи у априлу месецу 2021. године. Да би се попис спровео потребно је реализовати низ активности које захтевају директан контакт свих учесника у попису: инструктора обука,кандидата за обуку, пописивача, грађана. Имајући у виду активности и рокове за њихову реализацију, неизвесну епидемилошку ситуацију и опасност од ширења заразне болести током спровођења пописних радњи, помоћник директора је истакла, да је након консултација са здравственим органима закључено да је месец октобар повољнији за спровођење пописа.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, једногласно (13 народних посланика је гласало „за“), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама Закона о попису становништва, домаћинстава и станова 2021. године, у начелу.

За известиоца Одбора на седници Народне скупштине одређена је др Александра Томић, председник Одбора.

Седница је завршена у 12,15 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић др Александра Томић